Motoris skiet ‘ysterpenboef’ doodYsterpenne op paaie. (Foto: Gautengse verkeerspolisie) Drie vermeende ysterpenboewe het Vrydag hul moses teëgekom toe hulle ’n egpaar – wat ŉ pap motorband in Akasia, Pretoria, vervang het – wou beroof. Die verdagtes het op die egpaar toegeslaan en begin skiet, maar egter nie verwag dat die man ook ŉ vuurwapen sou uitruk en terugskiet nie. Hy het een van die verdagtes in die proses doodgeskiet. Volgens lt.kol. Mavela Masondo, polisiewoordvoerder, het die voorval omstreeks 21:00 op die R80-hoofweg by Akasia afgespeel. Volgens Masondo het die egpaar in die verdagtes se lokval beland – nadat hulle na bewering ysterpenne in die pad geplaas het met die doel om motoriste te beroof. Die egpaar was verplig om stil te hou om hul motor se pap band te vervang. “Die man was besig om die motor se band om te ruil en die vrou het langs die motor gestaan toe drie gewapende verdagtes glo op hulle begin skiet het,” bevestig Masondo. “Die man het teruggeskiet en een van die verdagtes in die bolyf raakgeskiet. Die ander twee verdagtes het onmiddellik spore gemaak.” Volgens Masondo het lede van die blitspatrollie wat in die omgewing gepatrolleer het die skote gehoor en gaan ondersoek instel. “Met hul aankoms op die toneel het hulle die gewonde verdagte op die grond aangetref. ŉ Replika-vuurwapen is langs hom gevind. Hy is later deur paramedici op die toneel dood verklaar.” Die polisie het ŉ soektog van stapel gestuur om die oorblywende verdagtes op te spoor. Masondo het ŉ beroep op motoriste gedoen om die R80-hoofweg in die aand te vermy omdat vermeende ysterpenboewe gewoonlik dan toeslaan. Voorvalle waar motoriste in soortgelyke moeilikheid beland het, is ook gereeld op die N4-snelweg en die R566 in Gauteng aangemeld. Volgens Masondo het die polisie reeds ysterpenvoorvalle op paaie in Gauteng geïdentifiseer en redelik onder beheer gekry, veral op bogenoemde paaie. ŉ Paar voorvalle is ook in Augustus op die N1-snelweg tussen Polokwane en die Kranskop-tolplaza buitekant Modimolle en die R101 in Limpopo aangemeld. Vier verdagtes het Vrydag in die landdroshof in Mokopane rakende hierdie voorvalle verskyn. “As motoriste vermoed hulle het ŉ pap motorband, moet hulle die polisie onmiddellik in kennis stel deur die polisie se noodnommer by 10111 te skakel. Motoriste moet ook hul onmiddellike omgewing dophou en waaksaam bly, veral in die aande. Ons moedig motoriste aan om, indien moontlik, eerder na die naaste vulstasie of polisiestasie te ry wanneer hulle ŉ pap band kry.”